Is-Sitt Pitazz – Paragrafi 1631-1640 O Pjaga tal-Ħniena, Qalb ta' Ġesu', aħbini fil-fond Tiegħek bħallikieku kont qatra minn demmek stess, u tħallini qatt noħroġ minn hemm ġewwa! Aqfilni fil-fond Tiegħek, u kun Inti stess li tgħallimni kif inħobbok! Imħabba Eterna, kun Inti stess li ssawwarli ruħi sabiex hi ssir kapaċi li tpattilek għal imħabbtek. O Mħabba ħajja, agħmilni kapaċi li nħobbok għal dejjem. Jiena nixxennaq li nkun nista' npatti għal imħabbtek għal dejjem. O Kristu, ħarsa waħda Tiegħek hi iktar għażiża għalija minn elf dinja, mill-istess ġenna kollha kemm hi. Mulej, Inti tista' tagħmel ruħi kapaċi tifhem għal kollox Inti min Int. Jiena naf u nemmen li Inti tista' tagħmel kollox; jekk Int indenjajt li tagħti lilek innifsek lili b'daqstant ġenerożita', jiena għalhekk naf li Inti tista' tkun iktar ġeneruż. Wassalni għal intimita' miegħek sakemm hu possibbli għan-natura umana li tasal . . . Ġ.M.Ġ Ix-xewqat ta' qalbi tant huma kbar u ħadd ma jista' jifhimhom Li xejn ma jista' jimla l-abbiss ta' qalbi. Ukoll l-isbaħ affarijiet, miġburin mid-dinja kollha Lanqas għal mument wieħed ma jieħdu postok, O Alla. B'ħarsa waħda, jiena nfidt id-dinja kollha, U ma sibt l-ebda mħabba oħra bħall-imħabba ta' qalbi. Jiena għalhekk ħarist fid-dinja tal-eternita' – għax din id-dinja żgħira wisq għalija. Qalbi xtaqet l-imħabba ta' dak li Hu Etern. Qalbi ndunat li jiena wild sultan, Li jiena sibt ruħi fl-eżilju, f'art barranija. Jiena nista' nara li l-palazz li hemm fis-sema hu dari, Hemmhekk biss inħossni li qiegħda f'pajjiżi stess. Inti stess ġbidt lil ruħi lejk, O Mulej; O Verb Etern, Inti stess iċċekkint sa għandi, U tajt lil ruħi għarfien iktar profond Tiegħek innifsek. Ara, il-misteru tal-imħabba li għalih Inti ħlaqtni! Imħabba safja għamiltni qawwija u kuraġġuża. Ma nibżax la mis-serafini lanqas il-kerubini, weqfin bix-xabla f'idhom, U fejn l-oħrajn jitriegħdu jiena ngħaddi bla xkiel Għax m'hemm xejn minn xiex tibża', hemm fejn l-imħabba hi l-gwida. U f'daqqa waħda l-għajnejn ta' ruħi marru jistrieħu fuqek, O Mulej Ġesu' Kristu, minxur fuq is-Salib. Hawn hu Mħabbti, li miegħu ser nistrieħ fil-qabar, Dan hu l-Għarus tiegħi, il-Mulej u Alla tiegħi li ħadd ma jifhmu. (Hawnhekk hemm spajzu ikbar fid-Djarju) 10 ta' Marzu (1938). Tbatija fiżika l-ħin kollu. Ninsab fuq is-salib flimkien ma' Ġesu'. Darba, M. Superjura (Irene) qaltli, "Min-naħa tiegħek hu nuqqas ta' mħabba lejn il-proxxmu, Sor, li inti tiekol u mbagħad toqgħod tbati u ddejjaq lill-oħrajn x'ħin ikunu jridu jistrieħu billejl." Imma jiena naf żgur li dan l-uġigħ li nħoss fl-imsaren m'għandu x'jaqsam xejn mal-ikel. It-tabib (probabbilment Dr Silberg) qalli l-istess ħaġa. Dawn it-tbatijiet ġejjin mill-ġisem stess, jew pjuttost huma żjara tal-Mulej. Iżda, wara dik ir-rimarka ddeċidejt li nbati fis-skiet u ma nitlobx l-għajnuna, għax xorta waħda kollu għal xejn, ladarba nirrimetti l-mediċina li jagħtuni. Ħafna drabi , irnexxieli nbati minħabba attakki li Ġesu' biss kien jaf bihom. L-uġigħ hu tant qawwi u aħrax li nintilef minn sensija. Meta nintilef minn sensija u nixxarrab kollni kemm jiena b'għaraq kiesaħ, imbagħad jibda jispiċċa bil-mod il-mod. Xi drabi jdum tliet sigħat jew iktar. O Ġesu' tiegħi, tkun magħmula r-rieda qaddisa Tiegħek; jiena nilqa' kollox minn idejk. Jekk jiena nilqa' l-pjaċiri u l-estasi ta' mħabba li jwassluni li ma nkunx naf x'qiegħed isir madwari, bir-raġun kollu għalhekk li jiena nilqa' bi mħabba dawn it-tbatijiet li jġegħluni nintilef minn sensija. X'ħin ġie t-tabib , ma stajtx ninżel fil-parlatorju biex narah, bħas-sorijiet l-oħrajn, imma tlabt li jiġi fiċ-ċella tiegħi, għax ma stajtx ninżel minħabba ċerta diffikulta'. Wara ftit, hu ġie fiċ-ċella u x'ħin eżaminani qalli, "Ser ngħid kollox lis-Soru tal-Infermerija." Meta ġiet is-Soru tal-Infermerija, wara li telaq it-tabib, jiena għidtilha r-raġuni għaliex ma stajtx ninżel fil-parlatorju, imma hi tatni x'nifhem kemm kienet iddispjaċuta. U x'ħin staqsejt, "Sor, x'qal it-tabib dwar dan l-uġigħ?" hija wieġbet li hu ma kien qal xejn, li kienet ħaġa ta' xejn; hu biss qalli li l-pazjenta kienet qiegħda tagħmel f'qalbha. U b'dan il-kliem telqet 'l hemm. Imbagħad jiena għidt lil Alla, "Kristu, agħtini s-saħħa u l-qawwa sabiex inkun nista' nbati; agħti lil qalbi mħabba safja għal din is-soru." Wara dan, hi ma reġgħetx ġiet tarani għal ġimgħa sħiħa. Imma t-tbatijiet reġgħu ġew b'qawwa ikbar u damu għaddejjin kważi l-lejl kollu, u donnu kien wasal it-tmiem, dak il-ħin stess. Is-superjuri ddeċidew li jibagħtu għal tabib ieħor, u huwa kien ċert li l-kundizzjoni tiegħi kienet serja u qalli, "Mhux possibbli nreġġgħuk lura għas-saħħa. Nistgħu nirrimedjaw il-kundizzjoni tiegħek parzjalment, imma m'hemm l-ebda ċans li terġa' lura f'saħħtek għal kollox." Huwa ppreskriva mediċina għall-uġigħ, u wara li ħadtha, l-attakki l-kbar ma reġgħux ġew. "Imma jekk inti tiġi hawn, Sor, nippruvaw b'xi mod nirranġaw xi ħaġa, jekk dan għadu possibbli." It-tabib tassew riedni mmur hemmhekk għal trattament. O Ġesu' tiegħi, kemm huma strambi d-digrieti Tiegħek. Ġesu' kkmandani nikteb dan kollu għall-konsolazzjoni ta' erwieħ oħrajn li spiss huma esposti għal tbatijiet bħal dawn. Għalkemm kont qiegħda nħossni dgħajfa ħafna, mort nara lit-tabib (Silberg), għax hekk riedet is-superjura. Is-soru li akkumpanjatni ġiet kontra qalbha. Dan qalituli diversi drabi u fl-aħħar qaltli, "X'ser nagħmlu? M'għandix flus biżżejjed biex inħallas taxi." Jiena ma weġibt xejn. "U jekk ma jkunx hemm taxi?" Kif ser naslu hemm? Hu tant 'il bogħod." Dan kollu qalitu u ħafna affarijiet oħrajn sabiex tinkwetani, għax is-superjuri għeżież tagħna kienu tawna flus biżżejjed għal kollox, u kellna kulma rridu. U meta fhimt dan kollu ġewwa fija, bdejt nidħak u għidt lis-soru li jiena ma kont qiegħda ninkwieta xejn: "Ejja nafdaw f'Alla." Imma ndunajt li l-kalma profonda tiegħi kienet qiegħda tinnervjaha, u għalhekk bdejt nitlob għaliha. O Mulejja, dan kollu għalik u sabiex nikseb il-ħniena għall-imsejkna midinbin. X'ħin ġejt lura, tant kont għajjiena li kelli mmur nimtedd fil-pront. Imma dan kien il-jum tal-qrar ta' kull tliet xhur. Ippruvajt immur inqerr, mhux biss għax kelli bżonn, imma wkoll biex nitlob parir mingħand id-direttur spiritwali tiegħi (Patri Andrasz). Bdejt inħejji ruħi; imma tant ħassejtni dgħajfa li ddeċidejt li mmur nitlob lill-Madre Superjura (Irene) tħallini mmur qabel in-novizzi. Il-Madre Superjura wieġbet, "Mur fittex lid-Direttriċi tan-Novizzi (Swor Callista). Jekk hi tħallik tmur qabel in-novizzi, għalija kollox sew." Iżda, kien hemm biss tliet sorijiet qabli, jistennew għall-qrar, u għalhekk qgħadt nistenna għax ma kellix saħħa biżżejjed immur infittex id-Direttriċi tan-Novizzi. X'ħin dħalt biex inqerr, tant kont qiegħda nħossni ħażin li ma stajtx nagħti rendikont tal-kundizzjoni ta' ruħi; bilkemm inrexxieli nagħmel il-qrara tiegħi. F'dak il-waqt, innotajt kemm hemm bżonn il-ħeġġa tal-ispirtu; l-ittra waħedha ma tħallix l-imħabba tikber (ara 2 Kor 3:6). Dak inhar, qam xi nuqqas ta' ftehim bejn is-Superjura u bejni. La hi u lanqas jien ma konna naħtu, imma t-tbatija morali baqgħet għax ma stajtx infisser x'kienet il-ħaġa, għax kienet sigriet. Din hi r-raġuni għaliex bqajt inbati, għalkemm, permezz ta' kelma waħda, stajt nirrivela l-verita'. L-20 (ta' Marzu). Illum akkumpanjajt fl-ispirtu, ċerta ruħ moribonda. Akkwistajt għaliha fiduċja fil-ħniena ta' Alla. Ir-ruħ kienet qrib id-disperazzjoni. Dan il-lejl Inti biss taf bih, O Mulej. Offrejtu għal midinbin l-aktar iebsin, sabiex nikseb il-ħniena Tiegħek għalihom. Ifflaġellani hawn, aħraqni hawn, sakemm Inti tagħtini l-erwieħ tal-midinbin, u speċjalment . . . . O Ġesu', miegħek xejn m'hu mitluf; ħu kollox u agħtini l-erwieħ . . . . . . midinbin.
Djarju ta' Swor Fawstina – Is-6 Pitazz (par.1631-1640)